Joshua French om julen uten Tjostolv Moland: - Som å feire jul uten en bror
Kari Hilde French og datteren Hannah sørget for at sønnen Joshua ikke satt alene på fengselscellen julaften. Familien fra Norge hadde med seg pinnekjøtt, julegaver - og hundrevis av julehilsner til den Kongo-fengslede 31-åringen. - Jeg har ikke tall på hvor mange julekort og brev jeg har fått, men det er hundrevis. Kjente og ukjente skriver gode, velmenende ord. Det er en god støtte og en medmenneskelig oppmuntring som varmer, sier Joshua French på telefon fra Ndolo-fengselet i Kongo. Han brukte julekvelden til å lese gjennom alle hilsningene, mens han sammen med søsteren og moren hørte på julemusikk på radioen. I julegave fikk han blant annet en iPod og bøker han hadde ønsket seg. - Det var veldig hyggelig. Men det viktigste var besøket. Det er det som betyr mest for meg.Joshua French har i mange år, de fire siste i fengselet, feiret jul sammen med Tjostolv Moland (32). Nå er han tiltalt for å ha drept ham - etter å ha funnet ham død på cellen august i år. De to ble i 2009 dømt til døden for drap, drapsforsøk, spionasje, væpnet ran og forsøk på å danne et kriminelt forbund. - Det var helt naturlig for oss å feire jul sammen, vi hadde vår egen julefeiring. I år sendte jeg noen ekstra tanker til hans familie som jeg vet var samlet i Vegårshei, der han kommer fra. Det er veldig trist å ikke ha ham rundt seg. Både i julen og i hverdagen. Det var som å feire jul uten en bror.Julaften for Joshua og Tjostolv innebar hvert år besøk av sjømannspresten på formiddagen, før en middag som Tjostolv alltid forberedte. Så spiste de julegodteri og kaker de hadde fått tilsendt hjemmefra, før de lyttet til julegudstjeneste på radio. Deretter så de gjerne en film sammen. Søsteren Hannah reiser hjem til Norge 4. januar, moren Kari Hilde reiser hjem først uken etter. Det betyr at hun er til stede dersom den varslede rettssaken starter som opplyst den 7. januar, der Joshua French står tiltalt for å ha drept cellekameraten og sin nære venn Tjostolv Moland. Selv vet han ikke helt hva han skal tenke om saken som kommer opp for retten. - Det som kommer må komme, det er ikke så mye jeg får gjort fra eller til. Jeg har et nært samarbeid med min advokat Hans Marius Graasvold og UD. Jeg snakket med avdokaten min senest i går, og tror han kommer nedover. Og så er mamma her. Det er positivt.- En god posjon frihet.
For første gang på mange år feiret Joshua French jul uten sin nære venn Tjostolv Moland.